Kako Evropski parlament vidi Crnu Goru u procesu pridruživanja EU? - Uljarević, Daliborka (Centar za građansko obrazovanje (CGO), 2012)
Crna Gora je zemlja kandidatkinja za punopravno članstvo u Evropsku uniju i zemlja koja je posljednje dvije decenije doživjela brojne transformacije. Crna Gora je dugo sublimirala dva strateška pravca. Jedan pravac koji je recidivjednopartijskog sistema, a kojije afirmisao ksenofobičnu sliku stvarnosti i bio osnova za bujanje nacionalizama i šovinizama, i drugi pravac koji je pretpostavljao otvaranja društva i prihvatanje vrijednosti razvijenih demokratija. U posljednjoj deceniji XX vijeka dominantan izraz crnogorske aktuelne politike bio je prvi pravac, dok su ideju otvorenosti i građanskih vrijednosti nosili opoziciono orijentisani independistički krugovi, tada u ozbiljnoj manjini. Na samom početku XXI vijeka, Crna Gora i definitivno utemeljuje evropske integracije kao neupitan strateški cilj.
Danas, na crnogorskoj političkoj, pa skoro i društvenoj sceni, ne postoji niko ko osporava ovo opredjeljenje države i mogućnosti stvaranja funkcionalne demokratije na zahtjevnom putu integracija. Građani i građanke u Crnoj Gori dominantno vjeruju da su ekonomski prosperitet zemlje, kao i njihov ukupni napredak vezani za Evropu. No, put do punopravnog članstva je težak, dug i neizvjestan. Borba za izgradnju funkcionalne demokratije u Crnoj Gori, zasnovanoj na vladavini prava, biće i mukotrpan proces raskidanja sa mnogim opterećenjima prošlosti, a prvenstveno političko-finansijskim monopolima. A da bi taj naš put bio konačno uspješan i da bi razvili sposobnost da odgovorimo izazovima koji su pred nama, prvenstveno nam je potrebno znanje. Ova publikacija je mali doprinos znanju o Evropskom parlamentu i njegovim izvedenim stanjima. Crnogorski građani i građanke moraju shvatiti da je proces integracija i proces prenošenja državnog suvereniteta na evropske institucije.
To zahtijeva i kontinuirano obrazovanje svakog našeg građanina i građanke ponaosob o pravima i obavezama koji proizilaze iz članstva, kao i institucijama koje sada oblikuju politike EU a u kojima će i naši građani i građanke učestvovati kada budemo punopravni član tog kluba. Evropska unija je živ organizam, koji se razvija u odnosu na razne okolnosti koje prate razvoj država članica i međunarodnih odnosa u svoj njihovoj složenosti. Unija će sigurno biti drugačija nakon prevazilaženja ekonomske krize sa kojom se trenutno bori. Novo iskustvo će donijeti nove potrebe razvoja, unaprijeđenje institucionalnog okvira i potrebu bržeg zaokruživanja evropskog prirodnog prostora u koji spadaju i zemljejugoistočne Evrope. Razvoj znanja je nezaobilazan i temeljan uslov bržih integracija i uspostavljanja funkcionalne demokratije, a ova publikacija ima namjeru da doprinese boljem razumijavanju određenih aspekata tih procesa.
Samo oni koji shvate da su znanje i demokratija procesi moći će da prepoznaju smjerove sopstvenog i društvenog razvoja